钦定古今图书集成/理学汇编/学行典/第152卷 > 樊须
## 钦定古今图书集成/理学汇编/学行典/第152卷 > 樊须

按《家语》七十二弟子解：“樊须，鲁人，字子迟，少孔子四
十六岁，弱，仕于季氏。”

《正论》篇：樊迟问于孔子曰：“鲍牵事齐君，执政不挠，可
谓忠矣；而君刖之，其为至暗乎？”孔子曰：“古之士者，国
有道，则尽忠以辅之；国无道，则退身以避之。今鲍庄
子食于淫乱之朝，不量主之明暗，以受大刑，是智之
不如葵，葵犹能卫其足。”

按《左传》：哀公十一年春，齐为鄎故国书高无丕帅师
伐我及清。孟孺子泄帅右师，颜羽御邴，泄为右。冉求
帅左师，管周父御，樊迟为右。季孙曰：“须也弱，有子曰
就用命焉。”师及齐师战于郊，齐师自稷曲，师不逾沟。
樊迟曰：“非不能也，不信子也。请三刻而逾之”，如之，众
从之，师入齐军。

按《史记仲尼弟子列传》：“樊须，字子迟，少孔子三十六
岁。樊迟请学稼，孔子曰：‘吾不如老农’。请学圃，曰：‘吾不
如老圃’。樊迟出，孔子曰：‘小人哉樊须也！上好礼则民
莫敢不敬，上好义则民莫敢不服，上好信则民莫敢
不用情。夫如是，则四方之民，襁负其子而至矣，焉用
稼？樊迟问仁，子曰：‘爱人’’”；问智，曰：“知人。”

按《阙里志》：“樊须，唐赠樊伯，宋封益都侯。”